‘લિપિ, આજે અઢી વર્ષના તારા પરિચય પછી પણ આપણે જે ફીલિંગના વર્તુળમાં ઘૂમી રહ્યાં છીએ એનું સાચું સ્વરૂપ હું પામી શક્યો નથી. આજે જ્યારે આ ઑફિસની કારકૂનીમાંથી છૂટીને હું હંમેશ માટે આ શહેર છોડી રહ્યો છું ત્યારે પણ મને એ જ વિચાર આવે છે કે કોઈ પણ જાતની સમાનતાના તંતુ વિનાના આ સંબંધને શું કહી શકાય ? તું મારાથી પાંચ વર્ષ મોટી, ઠરેલ, જાજ્વલ્યમાન વ્યક્તિત્વની માલિક અને એક અતિ તેજસ્વી પુરુષની પત્ની. જ્યારે હું એક સામાન્ય કરીઅર, સામાન્ય પર્સનાલિટી ધરાવતો કારકુન ! મને લાગે છે, જેને હું સંબંધ માની પૃથક્કરણ કરવાનો પ્રયાસ કરું છું એનું અસ્તિત્વ જ નથી અને છતાં કંઈક ફીલિંગ છે એનો ઈન્કાર કરી શકાય તેમ નથી.’ જે સાંજે એણે આ શહેર છોડ્યું તે સાંજની છેલ્લી કૉફી મિસિસ દેશપાંડે સાથે આ જ હોટલ ‘ટાઈમ સ્કવૅર’ની કૉફીશોપમાં સીપ કરતાં એ લાગણીવશ બનીને ઢીલો થઈ ગયો હતો.